| **Jeffree Star** |
| --- |
|  |
| Jeffree Star renginyje RuPaulo Dragcon 2017 |
| Gimė | 1985 m. lapkričio 15 d. (37 metai)Hantingtonas, Orindžo apygarda, Kalifornija, JAV |
| Pilietybė | amerikietis |
| Tėvai | Marra Shubyann Lindstrom SteiningerJeffrey L. Steininger |
| Sutuoktinis (-ė) | Nathan Schwandt (nuo 2015) |
|  |
| Veikla | Socialinių tinklų žvaigždė · didžėjus · muzikantas · modelis · makiažo guru |
| Aktyvumo metai | 2003–dabartis |

**Jeffree Star** (gim. vardas *Jeffrey Lynn Steininger Jr*.; g. 1985 m. lapkričio 15 d. Hantingtone, Kalifornijoje) – žinoma garsenybė socialiniuose tinkluose, modelis, makiažo guru, didžėjus, dainininkas ir dainų autorius. Taip pat asmenybė šiuo metu yra įvardinta kaip viena daugiausiai uždirbančių Youtube platformos žvaigždžių.

Jeffree savo karjerą pradėjo internetiniame tinklapyje MySpace, kur jau 2006 m. turėjo daugybę sekėjų. 2009 m. išleido savo pirmąjį ir vienintelį muzikos albumą „Beauty Killer". 2013 m. Jeffree Star teko palikti muzikos industriją dėl kompanijos, su kuria Jeffree buvo pasirašęs sutartį, teisinių problemų.

2014 m.lapkričio mėn. jis įkūrė savo kosmetikos liniją „Jeffree Star Cosmetics" ir iki šiol yra jos savininkas. Jeffree Star yra sėkmingas verslininkas, kurio turto vertė siekia apie 200 milijonų dolerių.

Biografija
----------

### Ankstyvasis gyvenimas

Jeffree Star gimė Jungtinėse Amerikos Valstijose, Kalifornijoje, Orindžo apygardoje, Hantingtone. Jis augo amerikiečių Jeffrey Lynn Steininger ir Marra Shubyann Lindstrom Steininger šeimoje. Motina Marra Shubyann Lindstrom Steininger dirbo modeliu. Vos Jeffree sulaukus 6 metų, Jeffree šeimą sukrėtė nelaimė: nusižudė jo tėvas Jeffrey Lynn Steininger, todėl Jeffree Star buvo užaugintas mamos, močiutės bei dėdės su teta. 

Jeffree Star nuo mažų dienų labai domėjosi makiažu, eksperimentuodavo su mamos makiažo priemonėmis, kai ji dirbdavo. Po kiek laiko netgi pradėjo su juo vaikščioti į mokyklą. 2002 m. baigęs Pacifica vidurinę mokyklą Garden Grove, Kalifornijoje, Jeffree Star persikraustė į Los Andželą, tam kad pradėtų savo kaip modelio, muzikanto bei makiažo meistro karjeras.

Karjera
-------

### Socialinė platforma MySpace

Jeffree Star naudojo MySpace kaip platformą, kurioje galėtų reklamuoti savo kaip visažisto bei dizainerio teikiamas paslaugas. Taip pat Jeffree Star į šį portalą kėlė savo kūrybos dainas, filmavo bei dalinosi su savo sekėjais istorijomis iš savo gyvenimo. 2006 m. jis tapo labiausiai sekama asmenybe Myspace svetainėje, kurio vienas įrašas surinkdavo to meto rekordinius komentarų skaičius. Taip pat Jeffree Star tapo populiariausia asmenybe socialinėje erdvėje MySpace, kuri nebuvo pasirašiusi kontrakto su jokia įrašų kompanija, tačiau kurio kūryba reguliariai buvo MySpace topų viršūnėse. 2009 m. Jeffree Star iš MySpace platformos persikėlė į Youtube ir ten pradėjo publikuoti savo kūrybą.

### Muzikinė karjera

Jeffree Star muzikinė karjera prasidėjo, kai jis susipažino su kanadiečių dainininkės Peaches būgnininke Samantha Maloney, kuri paskatino Jeffree Star pradėti karjerą muzikos industrijoje. 2007 m. vasarą Jeffree keliavo kartu su Cindy Lauper koncertiniu turu „True Colors Tour 2007", kuris surengė pasirodymus 15 JAV valstijų bei Kanadoje.

Per savo kaip muzikanto karjerą Jeffree Star išleido 4 EP, 5 singlus, 5 muzikinius klipus, albumą bei bendradarbiavo su tokiomis žvaigždėmis kaip Nicki Minaj, Kesha, Blood on the Dance Floor, Deuce ir kt. Jeffree Star pirmasis ir vienintelis elektroninės bei pop muzikos albumas „Beauty Killer" buvo išleistas 2009 m. „Popsicle Records" įrašų kompanijos. Albumas buvo išleistas muzikos prodiuserio God's Paparazzi. Albumas debiutavo 2 vietoje Top Heatseekers sąraše, 122 vietoje Billboard 200 populiariausių įrašų sąraše ir 7 vietoje tarp populiariausių šokių/elektroninės muzikos albumų. Kritikai turėjo daug įvairių nuomonių apie šį albumą, tačiau daugiausiai jis buvo įvertintas teigiamai.

Jeffree Star 2007 m. gruodį
#### EP

| Pavadinimas | Išleidimo metai |
| --- | --- |
| Plastic Surgery Slumber Party | 2007 m. kovo 13 d. |
| Cupcakes Taste Like Violence | 2008 m. gruodžio 9 d. |
| Virginity | 2012 m. vasario 14 d. |
| Concealer | Neišleistas |
| Mr. Diva | 2012 m. spalio 2 d. |

  

#### Singlai

| Pavadinimas | Metai | Albumas arba EP |
| --- | --- | --- |
| „Lollipop Luxury" | 2008 | Cupcakes Taste Like Violence |
| „Prisoner" | 2009 | Beauty Killer |
| „Prom Night" | 2012 | — |
| „Mr. Diva" | Mr. Diva |
| „Love to My Cobain" | 2013 | — |

#### Muzikiniai klipai

| Pavadinimas | Metai | Režisierius |
| --- | --- | --- |
| „Get Away with Murder" | 2010 | SKINNY |
| „Blush" | N/A |
| „Beauty Killer" | Austin Young |
| „Prom Night" | 2012 | Robby Starbuck |
| „Love to My Cobain" | 2013 | Eliot Aether, LaurieAnn Gibson and Phil Roc |

2010 m. Jeffree Star pasirašė sutartį su Akon įrašų kompanija „Konvict Muzik" dėl antrojo albumo išleidimo, tačiau dėl tuometinių kompanijos problemų su teisėsauga, albumas taip ir nebuvo išleistas. 2013 m. Jeffree Star galutinai paliko muzikos industriją.

### „Jeffree Star Cosmetics"

„Jeffree Star Cosmetics" kompanijos logo
2014 m. Jeffree Star investavęs visas savo santaupas į trijų skystų lūpų dažų atspalvių sukūrimą bei išleidimą, įkūrė įmonę „Jeffree Star Cosmetics". Po to Jeffree Star išleido pirmąją makiažo paletę „Beauty Killer", kurią pavadino savo pirmojo ir vienintelio muzikinio albumo garbei. „Jeffree Star Cosmetics" kompanijos gaminami produktai yra išparduodami labai greit dėl didelio kompanijos populiarumo, aukštos kokybės produktų, kurie yra pagaminti veganišku pagrindu bei neeksperimentuojant su gyvūnais. Kompanijos produkcija susideda iš lūpų dažų, lūpų blizgių, lūpų pieštukų, paakių korektorių, skaistalų, veidrodžių, sausos pudros, akių šešėlių palečių ir kitų produktų.Taip pat produkcija yra prieinama klientams visame pasaulyje. Ši kompanija savo oficialios parduotuvės neturi (tik internetinę), tačiau „Jeffree Star Cosmetics" produkciją parduoda tokios parduotuvės kaip „Morphe Cosmetics", „Douglas", „Beauty Bay" ir kt. Lietuvoje šios įmonės produktais yra prekiaujama „Make My Day" bei „Douglas" parduotuvėse. Didelis kosmetikos kompanijos populiarumas prišaukė ir problemų, nes 2019 m. buvo apvogtas vienas iš „Jeffree Star Cosmetics" sandėlių. Vagys pavogė 2,5 mln vertės produkcijos, tarp kurios buvo ir nauji, dar nesantys rinkoje, paakių korektoriai. Šiuo metu kompanijos savininkas vis dar yra Jeffree Star, o kompanija kasmet uždirba nuo 100 iki 150 mln. JAV dol.

### Youtube

Prie socialinės platformos YouTube Jeffree Star prisijungė 2006 m. tačiau jos nenaudojo, nes tuo metu vis dar buvo populiari Myspace socialinė platforma, todėl video į savo Youtube kanalą Jeffree Star pradėjo kelti tik 2009 m. Anketą šioje platformoje Jeffree Star susikūrė tam, jog reklamuotų savo muziką, tačiau žlugus muzikinei karjerai, į anketą pradėjo kelti su makiažu susijusius video ir reklamuoti savo „Jeffree Star Cosmetics" kompanijos produktus. 2011 m. Jeffree Star iš Youtube gavo sidabrinį vaizdo įrašų platformos apdovanojimą už pasiektus 100 tūkstančių sekėjų, 2016 m. gavo auksinį vaizdo įrašų platformos apdovanojimą už pasiektus milijoną sekėjų, o 2018 m. gavo deimantinį vaizdo įrašų platformos apdovanojimą už pasiektus 10 milijonų sekėjų. Taip pat 2018 m. gruodį pagal žurnalą „Forbes", Jeffree Star užsidirbo 18 milijonų JAV dolerių vien tik iš platformos YouTube ir pateko į penketuką tarp daugiausia uždirbančių YouTube žvaigždžių. Šiuo metu Jeffree Star turi 16,7 mln. prenumeratorių, iš viso kanalas turi 2,02 mlrd. peržiūrų.

Šaltiniai
---------

1. ↑  Editors, TheFamousPeople.com, „TheFamousPeople.com"
2. 1 2  Jonah Weiner, „slate.com", April 11, 2006
3. ↑  Editors, allmusic.com, „allmusic.com"
4. 1 2  Ashmeet Bagga, „earnthenecklace.com", August 3, 2018, 10:30 am
5. ↑
6. ↑  Editors, CelebrityNetWorth.com, „celebritynetworth.com"
7. ↑  Editors, FamilyTron.com, „familytron.com"
8. ↑  SoyAmiga, „last.fm", August 4, 2012, 6:48 pm
9. ↑  Ashmeet Bagga, „earnthenecklace.com", August 3, 2018, 9:20 am
10. ↑  Helin Jung, „cosmopolitan.com", September 7, 2017
11. ↑  Jade Taylor, „nylon.com", April 6, 2016
12. ↑
13. ↑  Jeffree Star, „YouTube.com", April 2, 2019
14. ↑  Jeffree Star, „YouTube.com"
15. ↑  Natalie Robehmed, Madeline Berg, „forbes.com", December 3, 2018, 5:40 am
16. ↑